‘Humanitêre deurgange’ vol landmyne, tenksMense spook Maandag om ‘n trein in Odessa te haal. (Foto: BULENT KILIC / AFP) Rusland sal glo Dinsdagoggend humanitêre deurgange oopstel sodat burgerlikes uit die beleërde Oekraïense stede Kiëf, Marioepol, Kharkiv en Soemi kan vlug. Die Oekraïense regering is egter nie oortuig dat burgerlikes vandag toegelaat sal word om uit dié land te vlug nie en beskuldig Rusland daarvan dat dit bloot ’n publisiteitsfoefie is. Die Russe se aanbod om inwoners te laat vlug word boonop veroordeel omdat dit onderworpe is aan ’n lys van roetes, waarvan die meeste na Rusland of sy bondgenoot Belarus lei. Rusland het ook die naweek planne vir humanitêre deurgange aangekondig, maar dié planne het misluk. Wolodimir Zelenski, Oekraïne se president, het in ’n video op Telegram gesê die humanitêre deurgange waarop ooreengekom is, het nie gewerk nie, aangesien Russiese tenks, vuurpyllanseerders en landmyne burgerlikes se pad versper het. Zelenski het voorts gesê Russiese troepe het busse vernietig wat burgerlikes uit die gevegsones moes neem. “Hulle maak seker dat slegs ’n klein deurgang na die besette gebied slegs vir ’n hand vol mense oop is. Dit is nie net die pad na Rusland toe nie, maar ook na die propagandiste en televisiekameras,” het hy gesê. Die Franse president Emmanuel Macron veroordeel ook die Russe se plan. “Ek ken nie baie Oekraïners wat na Rusland wil gaan nie,” het Macron gesê. Die Fransman meen ’n volledige wapenstilstand eerder as deurgange is nodig om burgerlikes te beskerm. Die VN se top‑ humanitêre amptenaar, Martin Griffiths, het ook gesê burgerlikes moet toegelaat word om die land in die rigting van hul keuse te verlaat. Minstens 406 burgerlikes is dood sedert Russiese troepe Oekraïne twee weke gelede binnegeval het. Joernaliste van AFP het Maandag gesien hoe duisende burgerlikes via ’n nie-amptelike ontsnappingsroete van Irpin, ’n voorstad wes van Kiëf, na dié hoofstad gevlug het. Kinders en bejaardes is op matte gedra wat as draagbare op die roete gebruik is. Hulle is oor ’n tydelike brug en langs ’n enkelpad gelei wat deur die weermag en vrywilligers beveilig is. “Ons het geen elektrisiteit by die huis gehad nie, geen water nie, ons het net in die kelder gesit,” het Inna Scherbanyova (54), ’n ekonoom van Irpin, aan AFP gesê. Vlugtelinge wat met ooreengekome ontsnaproetes uit die stad probeer vlug het, is gestrand gelaat omdat dié pad vol landmyne is. Zelenski het Maandag opnuut onderneem om in Oekraïne te bly namate Russiese magte die hoofstad nader. “Ek bly in Kiëf. Ek kruip nie weg nie. En ek is vir niemand bang nie,” het hy laat Maandag in ’n video gesê. Volgens Zelenski sal sy regering alles moontlik doen om die “oorlog te wen”.